In nomine summae et individuae Trinitatis, Patris et Filii et Spiritus Sancti. Quoniam consuetudinarium [est] et ab antecessorum nostrorum ductum industria, ut ea quae memoriae commendanda videntur, litterali tradantur custodiae, dignum duximus ea quae subinferentur, ne oblivione dispereant, ne vel quod inde nostris temporibus legitime actum est, quandoque aliqua immutetur fraudulentia, in hujus cartae sinu fideliter recondere. Ego igitur Gocerannus*, misericordia Dei Lingonensis ecclesiae episcopus, notum fore cupio universis praecipue ecclesiae nostrae filiis atque fidelibus, quia dum in matris basilicae gremio nobis a Christo collatae una cum fidelibus praefatae ecclesiae de statu et profectu illius cum consilio et voluntate eorum unanimiter tractaremus, venerunt ante praesentiam nostram Divionensis monasterii abbas, Ademarus, et Sancti Amatoris prior, Aymo, sacerdos reverendus, cum aliis quibusdam ejusdem loci personis et religiosis viris, mansuetudinem nostram cum omni humilitate rogantes, quatinus ecclesiam de sancto Lupo cum appendiciis suis, quam [378] beatae memoriae predecessor noster et dominus Robertus* episcopus de laycali possessione laboriose ereptam ad honorem Dei et sanctae Dei Genitricis, necnon et beati martyris Benigni Divionensis monasterii fratribus ibidem congregatis et in posterum congregandis, per manum Gaufridi prioris, supradictus episcopus olim pie donaverat et benigne concesserat, nos quoque ex nostra parte concederemus et donum praedecessoris nostri confirmaremus. Quorum justae ac rationabili petitioni, assensu etiam et consilio totius Lingonensis ecclesiae, voluntarie consentientes, et legitimae donationis votum domini mei Roberti pia curiositate plenarie perficere cupientes, pretaxatam sancti Lupi ecclesiam cum omnibus appendiciis suis sanctae Dei Genitrici et beato martyri Benigno Divionensis monasterii, exclusa penitus et remota omni laycali potestate, salvis Lingonensis ecclesiae consuetudinibus, sub isto tenore donamus et concedimus, ut presbiter eidem ecclesiae serviens medietatem omnium decimarum oblationum, sepulturarum et aliarum helemosinarum semper accipiat; confessiones vero quae singulariter ad eum pertinent solus habeat; ad synodum etiam consuetudinaliter veniat; synodales redditus, paratas scilicet et eulogias de communi jure suo tempore persolvat. Ut autem istam diffinitionis nostrae paginam, quam presentibus et futuris temporibus stabilem et firmam esse cupimus in virtute Sancti Spiritus confirmare et corroborare possimus, manu propria tactam et auctorizatam, archidiaconis nostris tangendam et confirmandam donamus et porrigimus. Quicumque, clericus sive laïcus, decreti hujus institutionem violare praesumpserit, semel vel bis ammonitus, si non adquieverit, suis conatibus frustratus excommunicationis nostrae periculo, quamdiu perseveraverit, subjaceat. Acta sunt haec publice, in ecclesia Lingonensi, anno ab incarnatione Domini .M°C.°.XV°., indictione VIIa, Paschali* summo pontifice, Ludovico* rege, Goceranno Lingonensem ecclesiam gubernante. Guilencus* Lingonensis ecclesiae decanus et archidiaconus S’. Wido* archidiaconus S’. Ayrardus* archidiaconus S’. Gualo* archidiaconus S’. Warnerius* archidiaconus S’. Ego Durannus, Lingonensis ecclesiae levita, licet indignus, ad vicem Stephani* cancellarii, scripsi, dictavi, et recitavi.